།རྭ་ལུགས་ཀྱི་རྡོ་རྗེ་འཇིགས་བྱེད་ལྷ་ཞེ་དགུ་མའི་དབང་བསྐུར་སྟ་གོན་དང་བཅས་བཀླག་ཆོག་ཏུ་བཀོད་པ་བྱིན་མཐུའི་ཆར་འབེབས་ཞེས་བྱ་བ་བཞུགས་སོ།།
རིགས་ཀུན་ཁྱབ་བདག་དཔལ་ལྡན་བླ་མ་དང་། །ལྷག་པའི་ལྷ་མཆོག་རྡོ་རྗེ་འཇིགས་བྱེད་ཆེ། །ཐ་མི་དད་པའི་ཞབས་ལ་གུས་བཏུད་དེ། །སྨིན་བྱེད་དབང་གི་ཆོ་ག་བཤད་པར་བྱ། ། ཞེས་མཆོད་པ་བརྗོད་ཅིང་དམ་བཅའ་བའི་ཚིག་གི་མེ་ཏོག་ཅོད་པན་དུ་བཅིངས་པས་སྐབས་ཕྱེ་སྟེ། དེ་ལ་འདིར་འཕགས་པའི་ཡུལ་ཀྱི་གྲུབ་པའི་སློབ་དཔོན་ཆེན་པོ་ལཱ་ལི་ཏ་བཛྲའམ་རོལ་པའི་རྡོ་རྗེ་ཞེས་གྲགས་པའི་བཀའ་སྲོལ་སྐད་གཉིས་སྨྲ་བ་རྭ་ལོར་བརྒྱུད་དེ་གངས་རིའི་ཁྲོད་དུ་བྱོན་པའི་དཔལ་རྡོ་རྗེ་འཇིགས་བྱེད་ལྷ་ཞེ་དགུའི་བདག་ཉིད་ཅན་ཀྱི་དཀྱིལ་འཁོར་དུ་འཇུག་ཅིང་དབང་བསྐུར་བའི་ཆོ་ག་བཀླག་ཆོག་ཏུ་འགོད་པ་ལ། དེ་ཡང་སློབ་དཔོན་རང་ཉིད་དཀྱིལ་འཁོར་ཆེན་པོ་འདིའི་དབང་ཐོབ་ཅིང་དམ་ཚིག་ལ་གནས་པས། ཀུན་མཁྱེན་པདྨ་དཀར་པོའི་ཞབས་ཀྱིས་བཛད་པའི་སྒྲུབ་ཐབས་བཞིན་དུ་དུས་གྲངས་མཚན་མའི་བསྙེན་ཚད་ཉམས་འོག་ཏུ་ཆུད་པར་བྱས། དེ་ནས་སྣོད་ལྡན་གྱི་སློབ་མས་གསོལ་བ་བཏབ་པ་ན། སླར་བསྙེན་པ་ཁ་གསོས་ཏེ་གནང་ཞུའི་མཚན་མ་བརྟགས་པ་དགེ་ཚེ། ཐོག་མར་སྦྱོར་བའི་རིམ་པ་ནི། རྡུལ་ཚོན་གྱི་དཀྱིལ་འཁོར་དང་འབྲེལ་ན། ས་བརྟག་པ། བསླང་བ། སྦྱང་བ། གཟུང་བ། ལྷ་སྟ་གོན། ཐིག་གདབ་པ། ཚོན་འགྱེད་པ། རྒྱན་དགྲམ་པ་སོགས་ཐམས་ཅད་སྔོན་དུ་འགྲོ་དགོས་པར་གསུངས་ཀྱང་འདིར་རས་བྲིས་ལ་བརྟེན་པའི་དབང་དུ་བྱས་ཚེ་དེ་དག་མི་དགོས་ལ། འོན་ཀྱང་བུམ་པ་དང་སློབ་མ་ལྷག་པར་གནས་པའི་རིམ་པ་ངེས་པར་དགོས་པས། ཀུན་མཁྱེན་པདྨ་དཀར་པོ་དང་ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱིས་མཛད་པའི་གཞུང་གང་རུང་གི་སྟེང་ནས་བདག་བསྐྱེད་བཟླས་པའི་བར་དང་། བུམ་པ་སྟ་གོན་ཆ་ལག་དང་བཅས་ཚུལ་བཞིན་གྲུབ་པ་དང་། སློབ་མ་རྣམས་བྱུག་རིས་སུ་བསྟར་བ་ལ། སློབ་དཔོན་གྱིས་ལས་ཆུས།  ཇི་ལྟར་བལྟམས་པ་ཙམ་གྱིས་ནི། སོགས་སྔགས་དང་བཅས་བརྗོད་ནས་ཁྲུས་བྱ། དེ་ནས་འདི་ལྟར།  འོ་མར་གྱུར་ནམ་མཁའ་དང་མཉམ་པའི་སེམས་ཅན་ཐམས་ཅད་བཅོམ་ལྡན་འདས་རྡོ་རྗེ་འཆང་ཆེན་པོའི་གོ་འཕང་ལ་འགོད་པར་བྱ། དེའི་ཆེད་དུ་དཔལ་རྡོ་རྗེ་འཇིགས་བྱེད་ཀྱི་དབང་གི་སྔོན་དུ་འགྲོ་བ་སྟ་གོན་གྱི་ཆོས་རྣམས་ནོད་དེ་བསྒྲུབ་པར་བྱའོ་སྙམ་དུ་ཐུགས་བསྐྱེད་དེ་གསན་འཚལ། དེ་ཡང་འོ་སྐོལ་གྱི་སྟོན་པ་ཐབས་མཁས་ལ་ཐུགས་རྗེ་མཚུངས་པ་མེད་པ་དེ་ཉིད་ཀྱིས་གདུལ་བྱའི་ཁམས་དབང་བསམ་པའི་བྱེ་བྲག་དང་རྗེས་སུ་མཐུན་པའི་ཆོས་ཚུལ་ཇི་སྙེད་ཅིག་གསུངས་པ་ཐམས་ཅད་བསྡུ་ན་གསུམ་སྟེ་རྡོ་རྗེ་སྙིང་པོས། ཉན་ཐོས་རང་སངས་རྒྱས་དང་ནི། །ཐེག་པ་ཆེན་པོ་གསུམ་ཡིན་ཏེ། །སངས་རྒྱས་པ་ལ་བཞི་པ་དང་། །ལྔ་པ་ཐུབ་པའི་དགོངས་པ་མིན། །ཅེས་གསུངས། དེ་ནི་གཙོ་བོའི་ཐེག་པའི་དབང་དུ་བྱས་ནས་བཞག་གི གཞན་དུ་གནས་སྐབས་ལ་ལྟོས་ནས་ཐེག་པའི་རྣམ་གྲངས་མང་པོར་གསུངས་ཏེ། དམན་པའི་ཐེག་པ་དང་། མཆོག་གི་ཐེག་པ་གཉིས་སུ་བཞག་པ་དང་། ཉན་ཐོས་དང་། རང་རྒྱལ་དང་། ཐེག་ཆེན་ཏེ་གསུམ་དུ་བཞག་པ་དང་། འཇིག་རྟེན་པའི་ཐེག་པ་དང་ཉན་རང་བྱང་སེམས་ཏེ་བཞིར་བཞག་པ་དང་། ལྷའི་ཐེག་པ་དང་། ཚངས་པའི་ཐེག་པའི་སྟེང་དུ་ཉན་རང་བྱང་སེམས་ཏེ་ལྔར་བཞག་པ་དང་། རྒྱུད་ལས། ཐེག་པ་སྣ་ཚོགས་ཐབས་ཚུལ་གྱིས། །འགྲོ་བའི་དོན་ལ་རྟོགས་པ་པོ། །ཞེས་སྣ་ཚོགས་པའི་ཐེག་པ་དང་། ལང་གཤེགས་ལས། ཇི་སྲིད་སེམས་རྣམ་འཇུག་པའི་བར། །ཐེག་པའི་མཐའ་ལ་ཐུག་པ་མེད། །ཅེས་གདུལ་བྱའི་སེམས་འཇུག་པ་ལ་ལྟོས་ནས་ཇི་སྙེད་པར་འགྱུར་བར་བཤད་པ་རྣམས་སོ། །འོ་ན་སངས་རྒྱས་པ་ལ་ཐེག་པ་གསུམ་ལས་གཞན་པའི་བཞི་པ་དང་། གྲུབ་མཐའ་སྨྲ་བ་བཞི་ལས་གཞན་པའི་ལྔ་པ་མེད་པར་བཤད་པ་དང་འགལ་ལོ་ཞེ་ན། མི་འགལ་ཏེ་ལྷའི་ཐེག་པ་དང་ཚངས་པའི་ཐེག་པ་གཉིས་པོ་འཇིག་རྟེན་པའི་ཐེག་པར་བསྡུ་ཞིང་། དེ་ཡང་ཉན་ཐོས་ཀྱི་ཐེག་པའི་ཁོངས་སུ་བསྡུ་སྟེ་དེའི་ཞར་བྱུང་ཡིན་པས་སོ། །དེ་ལྟར་ཐེག་པའི་རྣམ་གྲངས་དུ་མར་དབྱེ་བ་ནི་གནས་སྐབས་དྲང་བའི་དོན་ཙམ་དང་། མཐར་ཐུག་ཐེག་ཆེན་གཅིག་ཏུ་སྒྲུབ་པར་མཛད་པ་ནི་ངེས་དོན་སྙིང་པོའི་ལུགས་སོ། །ཐེག་ཆེན་དེ་ལ་ཡང་རྒྱུ་འབྲས་ཀྱི་ཐེག་པ་གཉིས་སུ་ཕྱེ་བ་ལས་འབྲས་བུའི་ཐེག་པ་ཡིན། དེ་ལ་རྒྱུད་སྡེའི་རྣམ་པ་བཞག་འཇོག་མང་ཡང་། འདིར་རྡོ་རྗེ་གུར་ལས། དམན་པ་རྣམས་ལ་བྱ་བའི་རྒྱུད། །བྱ་མིན་རྣལ་འབྱོར་དེ་ལྟག་ལ། །སེམས་ཅན་མཆོག་ལ་རྣལ་འབྱོར་མཆོག །རྣལ་འབྱོར་བླ་མེད་དེ་ལྟག་ལའོ། །ཞེས་གསུངས་པར་ལྟར། བྱ་བའིརྒྱུད་དང་། སྤྱོད་པའི་རྒྱུད་དང་། རྣལ་འབྱོར་གྱི་རྒྱུད་དང་། རྣལ་འབྱོར་བླ་ན་མེད་པའི་རྒྱུད་བཞིར་ཕྱེ་བ་ལས། རྣལ་འབྱོར་བླ་ན་མེད་པའི་རྒྱུད་ཡིན། དེ་ལ་ཕ་རྒྱུད་དང་མ་རྒྱུད་གཉིས་སུ་ཕྱེ་བ་ལས། རྣལ་འབྱོར་ཕའི་རྒྱུད། དེ་ལ་འདོད་ཆགས་དང་། ཞེ་སྡང་དང་། གཏི་མུག་གི་རྒྱུད་གསུམ་དུ་ཕྱེ་བ་ལས། འདིར་ཞེ་སྡང་གི་ཐབས་རྒྱུད་ལས་གསུངས་པའི་འཇམ་དཔལ་གཤིན་རྗེ་གཤེད་དམར་ནག་འཇིགས་གསུམ་གྱི་ཡ་གྱལ་དུ་གྱུར་པ་དཔལ་རྡོ་རྗེ་འཇིགས་བྱེད་ཅེས་གྲགས་པ། གྲུབ་པའི་སློབ་དཔོན་ཆེན་པོ་ལཱ་ལི་ཏའི་ཁྱད་པར་གྱི་ཆོས་རྭ་ལོ་བརྒྱུད་པའི་བཀའ་སྲོལ་ལྟར། སྙིགས་དུས་ཀྱི་ཐམས་ཅད་མཁྱེན་པ་ཆེན་པོ་འཇིགས་བྲལ་པདྨ་དཀར་པོའི་ཞབས་ཀྱིས་མཛད་པའི་ལྷ་ཞེ་དགུ་མའི་དཀྱིལ་ཆོག །ཆོས་ཀྱི་རྒྱལ་པོ་ངག་དབང་རྣམ་རྒྱལ་གྱིས་གསལ་བར་བཀོད་པའི་སྟེང་ནས། རྡོ་རྗེ་འཇིགས་བྱེད་ཀྱི་དཀྱིལ་འཁོར་དུ་འཇུག་པའི་སྔོན་འགྲོ་སློབ་མ་ལྷག་པར་གནས་པའི་རིམ་པ་འབུལ་བ་ལ། བདག་ཉིད་སློབ་དཔོན་གྱི་བགྱི་བར་འོས་པ་གྲུབ་ཟིན་ནས། ད་སྐུ་ཉིད་རྣམས་ཀྱི་ངོ་སྐལ་དུ་གྱུར་པ་ཐོག་མར་གསོལ་བ་གདབ་པ་སྐབས་སུ་བབས་པ་ཡིན་ཏེ། དེ་ཡང་སྡོམ་འབྱུང་ལས། ཐལ་མོ་སྦྱར་བར་བྱས་ནས་ནི། །གུས་པའི་ཡིད་ཀྱིས་གསོལ་གདབ་བྱ། །ཞེས་གསུངས་པ་ལྟར་ཏེ། བླ་མ་དང་དཔལ་རྡོ་རྗེ་འཇིགས་བྱེད་གཉིས་སུ་མེད་པ་ལ་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པས་བསྐོར་བའི་སྤྱན་སྔར་དཀྱིལ་འཁོར་དུ་འཇུག་པའི་སྔོན་དུ་འགྲོ་བ་སྟ་གོན་གྱི་རིམ་པ་རྣམས་ཞུ་སྙམ་པའི་མོས་པ་དང་བཅས་གསོལ་བ་གདབ་པ་འདིའི་རྗེས་ཟློས་མཛོད། དགའ་ཆེན་ཁྱོད་བདག་སྟོན་པ་སྟེ། །བྱང་ཆུབ་ཆེན་པོའི་ཚུལ་སྟོན་པ། །མགོན་པོ་ཆེན་པོར་བདག་འཚལ་ལོ། །དམ་ཚིག་དེ་ཉིད་བདག་ལ་སྩོལ། །བྱང་ཆུབ་སེམས་ཀྱང་བདག་ལ་སྩོལ། །སངས་རྒྱས་ཆོས་དང་དགེ་འདུན་ཏེ། །སྐྱབས་གསུམ་དག་ཀྱང་བདག་ལ་སྩོལ། །ཐར་པ་ཆེན་པོའི་གྲོང་མཆོག་ཏུ། །མགོན་པོས་བདག་ནི་གཞུག་ཏུ་གསོལ། ། ཞེས་ལན་གསུམ།  གཉིས་པ་ཉན་པར་གདམས་པ་སྟེ། དེ་ཡང་སེམས་ཅན་ཐམས་ཅད་བླ་ན་མེད་པའི་བྱང་ཆུབ་ཏུ་བསྒྲལ་བའི་ཕྱིར་ཞུ་སྙམ་པ་དགོས་ཀྱི། གཞན་དུ་ན་ཐེག་པ་ཆེན་པོ་འདིའི་སྣོད་དུ་མི་འགྱུར་བས། འདི་ལྟར་གདམས་པའི་ཚིག་གི་དོན་བློ་ལ་ངེས་པས་གསན་འཚལ། འཇིག་རྟེན་དུ་ནི་ཀུན་མཁྱེན་དག །ཨུ་དུམ་ཝ་རའི་མེ་ཏོག་བཞིན། །བརྒྱ་ལམ་ན་ནི་རེས་འགའ་ཞིག །འབྱུང་འགྱུར་ཡང་ཡང་མི་འབྱུང་ངོ་། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཀྱང་ནི་དཀོན་པ་སྟེ། །དེ་ལྟར་ཡིད་བཞིན་ནོར་བུའི་མཆོག །དེད་དཔོན་བཟང་དང་བཅས་པ་བླང་། །གལ་ཏེ་བག་མེད་གང་གྱུར་ན། །སྡུག་བསྔལ་རྒྱ་མཚོ་བསྐྱེད་པར་བྱེད། ། ཅེས་ལན་གཅིག་བརྗོད།  གསུམ་པ་སྤྲོ་བ་བསྐྱེད་དུ་འཇུག་པ་སྟེ། ད་ལྟ་ཁྱེད་རྣམས་ཐེག་པ་ཆེན་པོ་གསང་སྔགས་དང་མཇལ་བ་ནི་ཆེས་འཚེངས་ཏེ། དུས་གསུམ་གྱི་སངས་རྒྱས་ཐམས་ཅད་ཀྱི་གསང་སྔགས་མཁྱེན་པས་བདུད་བཏུལ་ཏེ་མངོན་པར་རྫོགས་པར་སངས་རྒྱས་ནས་ཆོས་ཀྱི་འཁོར་ལོ་བསྐོར་བ་ཡིན། འོ་སྐོལ་རྣམས་ཚུལ་ཆེན་རྡོ་རྗེ་ཐེག་པ་དང་མཇལ་བ་སྐལ་བ་བཟང་སྙམ་པས་རྒྱུད་ཚིག་འདི་དག་གསན་འཚལ། བུ་ཚུར་ཐེག་པ་ཆེན་པོ་ལ། །ཁྱོད་ནི་ཚུལ་ཆེན་སྣོད་ཡིན་ཏེ། །གསང་སྔགས་སྤྱོད་ཚུལ་ཆོ་ག་འདི། །ཁྱོད་ལ་ཡང་དག་བསྟན་པར་བྱ། །རྫོགས་པའི་སངས་རྒྱས་གང་འདས་དང་། །དེ་བཞིན་གང་དག་མ་འབྱོན་པ། །ད་ལྟར་བཞུགས་པའི་རྫོགས་སངས་རྒྱས། །དེ་དག་ཀུན་གྱིས་གསང་སྔགས་ཀྱི། །ཆོ་ག་བཟང་པོ་འདི་མཁྱེན་པས། །དཔའ་བོས་བྱང་ཆུབ་ཤིང་དྲུང་དུ། །ཐམས་ཅད་མཁྱེན་པ་ཚད་མེད་བརྙེས། །གསང་སྔགས་སྦྱོར་བ་མཉམ་མེད་དེ། །སྐྱོབ་པ་དཔལ་ལྡན་ཧེ་རུ་ཀས། །བདུད་སྡེ་ཤིན་ཏུ་མི་བཟད་པའི། །དཔུང་ཆེན་དག་ཀྱང་དེ་ཡིས་བཅོམ། །འཇིག་རྟེན་རྗེས་འཇུག་བཅད་ནས་ནི། །འཁོར་ལོ་བསྐོར་ནས་མྱ་ངན་འདས། །དེ་བས་ཀུན་མཁྱེན་ཐོབ་བྱའི་ཕྱིར། །བུ་ཡི་བློ་གྲོས་འདི་གྱིས་ཤིག ། ཅེས་ལན་གཅིག་བརྗོད།  བཞི་པ་ཐུན་མོང་གི་སྡོམ་པ་བཟུང་བ་སྟེ། །རྒྱུད་རྡོ་རྗེ་རྩེ་མོ་ལས། སློབ་མ་སྡོམ་པ་གསུམ་ལ་འགོད། །ཅེས་གསུངས་ཤིང་། སྡོམ་པ་གསུམ་ཡང་དེར། སོ་སོར་ཐར་དང་བྱང་ཆུབ་སེམས། །རིག་འཛིན་ནང་གི་སྡོམ་པའོ། །ཞེས་གསུངས་པ་ལྟར། རྡོ་རྗེ་གུར་ལས་བྱུང་བའི་སྐྱབས་སུ་འགྲོ་བ་ཁྱད་པར་ཅན་འདིས་སོ་ཐར་མ་སྐྱེས་པ་སྐྱེ། སྐྱེས་ཟིན་ཡངས་པ་དང་འཕེལ་བར་འགྱུར་བ་ཡིན་པས་རྒྱུན་བཤགས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི། །སྡིག་པ་ཐམས་ཅད་སོ་སོར་བཤགས། །འགྲོ་བའི་དགེ་ལ་རྗེས་ཡི་རང་། །སངས་རྒྱས་བྱང་ཆུབ་ཡིད་ཀྱིས་བཟུང་། །སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་བདག་སྐྱབས་མཆི། །རང་གཞན་དོན་གཉིས་རབ་བསྒྲུབ་ཕྱིར། །བྱང་ཆུབ་སེམས་ནི་བསྐྱེད་པར་བགྱི། །བྱང་ཆུབ་མཆོག་གི་སེམས་ནི་བསྐྱེད་བགྱིས་ནས། སེམས་ཅན་ཐམས་ཅད་བདག་གིས་མགྲོན་དུ་གཉེར། །བྱང་ཆུབ་སྤྱོད་མཆོག་ཡིད་འོང་སྤྱད་པར་བགྱི། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག ། ཅེས་ལན་གསུམ།  ལྔ་པ་སྤྱི་ཡི་སྡོམ་པ་བཟུང་བ་འདི་ཉིད་བསྒྲག་པས་མི་ཆོག་ངེས་པར་ཁས་བླང་དགོས་ཏེ། དེའི་ཚུལ་ནི། ཇི་ལྟར་སྔོན་གྱི་སངས་རྒྱས་རྣམས་ཀྱིས་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ཐུགས་བསྐྱེད་པ་བཞིན་དུ་བདག་གིས་ཀྱང་བསྐྱེད་པར་བགྱི་ཞིང་། ཉེས་སྤྱོད་སྡོམ་པ་དང་། དགེ་བ་ཆོས་སྡུད་དང་། སེམས་ཅན་དོན་བྱེད་ཀྱི་ཚུལ་ཁྲིམས་གསུམ་ལ་བསླབ་པ་ལྟར། བདག་གིས་ཀྱང་བསླབ་པར་བྱའོ་སྙམ་པས་འདིའི་རྗེས་ཟློས་མཛོད། སངས་རྒྱས་ཆུབ་སེམས་དཔའི་ཚོགས། །ཐབས་ཅད་བདག་ལ་དགོངས་སུ་གསོལ། །སློབ་དཔོན་བདག་ལ་དགོངས་སུ་གསོལ། །བདག་ཅག་དུས་འདི་ནས་བཟུང་ནས། །བྱང་ཆུབ་སྙིང་པོར་མཆིས་ཀྱི་བར། །ཇི་ལྟར་དུས་གསུམ་མགོན་པོ་རྣམས། །བྱང་ཆུབ་ཏུ་ནི་ངེས་མཛད་པའི། །བྱང་ཆུབ་སེམས་ནི་བླ་ན་མེད། །དམ་པ་བདག་གིས་བསྐྱེད་པར་བགྱི། །སྡོམ་པ་ཡི་ནི་ཚུལ་ཁྲིམས་དང་། །དགེ་བའི་ཆོས་ནི་སྡུད་པ་དང་། །སེམས་ཅན་དོན་བྱེད་ཚུལ་ཁྲིམས་གསུམ། །བདག་གིས་བརྟན་པོར་གཟུང་བར་བགྱི། །སངས་རྒྱས་རྣལ་འབྱོར་སྡོམ་པ་ལ། །སངས་རྒྱས་ཆོས་དང་དགེ་འདུན་ཏེ། །བླ་ན་མེད་པའི་དཀོན་མཆོག་གསུམ། །དེང་ནས་བརྩམས་ཏེ་མཆོག་ཏུ་གཟུང་། །རྡོ་རྗེའི་རིགས་མཆོག་ཆེན་པོ་ཡི། །རྡོ་རྗེ་དྲིལ་བུའི་ཕྱག་རྒྱ་ཡང་། །ཡང་དག་ཉིད་དུ་གཟུང་བར་བགྱི། །སློབ་དཔོན་དག་ཀྱང་གཟུང་བར་བགྱི། །རིན་ཆེན་རིགས་མཆོག་ཆེན་པོ་ཡི། །དམ་ཚིག་ཡིད་དུ་འོང་བ་ལ། །ཉིན་རེ་བཞིན་དུ་ལན་དྲུག་ཏུ། །སྦྱིན་པ་རྣམ་བཞི་རྟག་ཏུ་སྦྱིན། །བྱང་ཆུབ་ཆེན་པོ་ལས་བྱུང་བའི། །པདྨའི་རིགས་ཆེན་དག་པ་ལ། །ཕྱི་ནང་གསང་བ་ཐེག་པ་གསུམ། །དམ་པའི་ཆོས་ནི་མ་ལུས་གཟུང་། །ལས་ཀྱི་རིགས་མཆོག་ཆེན་པོ་ལ། །སྡོམ་པ་ཐམས་ཅད་ལྡན་པར་ནི། །ཡང་དག་ཉིད་དུ་གཟུང་བར་བགྱི། །མཆོད་པའི་ལས་ཀྱང་ཅི་ནུས་བགྱི། །བྱང་ཆུབ་སེམས་ནི་བླ་མེད་པ། །དམ་པ་བདག་གིས་བསྐྱེད་བགྱི་ཞིང་། །སེམས་ཅན་ཀུན་གྱི་དོན་གྱི་ཕྱིར། །བདག་གིས་སྡོམ་པ་མ་ལུས་གཟུང་། །མ་བསྒྲལ་བ་རྣམས་བདག་གིས་བསྒྲལ། །མ་གྲོལ་བ་རྣམས་བདག་གིས་དགྲོལ། དབུགས་མ་ཕྱིན་པ་དབུགས་དབྱུང་ཞིང་། །སེམས་ཅན་མྱ་ངན་འདས་ལ་འགོད། ། ཅེས་ལན་གསུམ།  དྲུག་པ་ཁྱད་པར་གྱི་དམ་ཚིག་རྣམས་ཀྱང་བསྒྲག་པ་ཙམ་གྱིས་མི་ཆོག ངེས་པར་ཁས་བླངས་ཏེ་བསྲུང་དགོས་པས་དེའི་སླད་དུ་འདིའི་རྗེས་ཟློས་མཛོད། བདག་ཅག་དུས་འདི་ནས་བཟུང་ནས། །ཇི་སྲིད་གཉིས་མེད་ལ་གནས་པ། །དེ་ཡི་ཚངས་སྤྱོད་གཉིས་མེད་པ། །ཉི་ཤུ་རྩ་གཉིས་ལེགས་པར་བསྲུང། ། ཞེས་ལན་གསུམ།  དེས་སྐུ་ཉིད་རྣམས་སྣོད་རུང་དུ་གྱུར་པའོ། །བདུན་པ་སློབ་མ་ལྷག་པར་གནས་པའམ། །ནང་གི་དབང་བསྐུར་རམ། བུར་བྱ་བ་འདི་སྦྱིན་པ་ཡིན་པས་ཐུགས་མ་ཡེངས་པར་སྤྱན་དམིགས་འདི་བཞིན་དུ་མཛོད། སྐུ་ཉིད་རྣམས་ཀྱི་སྐུ་ལུས་འབྱུང་བཞི་འོད་ཀྱི་གོང་བུ་ལས་ཨོཾ་ཨཱཿཧཱུྃ་དུ་གྱུར་པ། སློབ་དཔོན་རྡོ་རྗེ་འཇིགས་བྱེད་དུ་གསལ་བའི་སྣ་བུག་གཡས་གཡོན་གང་རུང་ནས་ཞུགས། ཐུགས་ཀ་ནས་བརྒྱུད་དེ་གསང་གནས་ནས་ཕྱིར་འཐོན། རང་རང་གི་གོ་སར་རྡོ་རྗེ་སེམས་པའི་སྐུར་གྱུར་པའི་སྙིང་ཁར་ཁྲོ་བོའི་རྡོ་རྗེ་སྔོན་པོ་ཧཱུྃ་གིས་མཚན་པ། མགྲིན་པ་པདྨ་དམར་པོ་ཨཱཿས་མཚན་པ། སྤྱི་བོར་འཁོར་ལོ་དཀར་པོ་ཨོཾ་གྱིས་མཚན་པའི་མོས་པ་མཛོད། ཧཱུྃ་ཨཱཿཨོཾ་ཞེས་དྲིས་ཐིག་ལེ་མས་རིམ་གྱིས་བཀོད།  ཡིག་འབྲུ་གསུམ་ལས་འོད་ཟེར་འཕྲོས། སྐུ་གསུང་ཐུགས་ཀྱི་ལྷ་ཚོགས་རྣམས་སྤྱན་དྲངས། རིམ་པ་བཞིན་དེ་དག་ལ་ཐིམ་པའི་མོས་པ་མཛོད། ཨོཾ་ཨཱཿཧཱུྃ། ཞེས་རྡོ་རྗེ་དང་བཅས་དྲི་ཐིག་ཡས་རིམ་གྱིས་བཀོད།  དེས་སྐུ་ཉིད་རྣམས་མཆོད་འོས་སུ་གྱུར་པ་ལ་ངེད་ཀྱིས་ཉེར་སྤྱོད་ལྔ་འབུལ་བའི་མོས་པ་མཛོད། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕ